《答僴奴、重阳二甥（僴奴赵氏甥伉，重阳崔氏甥播）》
唐代·韦应物

弃职曾守拙，玩幽遂忘喧。山涧依硗瘠，竹树荫清源。

贫居烟火湿，岁熟梨枣繁。风雨飘茅屋，蒿草没瓜园。

群属相欢悦，不觉过朝昏。有时看禾黍，落日上秋原。

饮酒任真性，挥笔肆狂言。一朝忝兰省，三载居远藩。

复与诸弟子，篇翰每相敦。西园休习射，南池对芳樽。

山药经雨碧，海榴凌霜翻。念尔不同此，怅然复一论。

重阳守故家，僴子旅湘沅。俱有缄中藻，恻恻动离魂。

不知何日见，衣上泪空存。

作者简介：韦应物（生卒年不详），字义博，京兆杜陵（今陕西省西安市）人。唐朝官员、诗人，世称“韦苏州”“韦左司”“韦江州”。今传有10卷本《韦江州集》、两卷本《韦苏州诗集》、10卷本《韦苏州集》。散文仅存一篇。因出任过苏州刺史，世称“韦苏州”。诗风恬淡高远，以善于写景和描写隐逸生活著称。